stanford-oval/wikipedia huggingface dataset:
טרשת נפוצה
גורמים למחלה > גורמים גנטיים

טרשת נפוצה אינה נחשבת למחלה תורשתית. למרות זאת, מדענים מצביעים על קשר בין גנטיקה לבין האפשרות ללקות בטרשת נפוצה, כגון: שכיחות נמוכה של המחלה בקרב אוכלוסיות מסוימות, לעומת הופעת המחלה בשכיחות גבוהה באוכלוסיות אחרות. לדוגמה: המחלה נפוצה הרבה יותר אצל אנשים ממוצא אירופאי מאשר מוצא אפריקני או אסיאתי.
אצל תאומים זהים, במקרה של טרשת נפוצה אצל תאום אחד, ממריאים סיכויו של התאום השני לחלות במחלה ל-30% (הסיכויים לחולי בין בני המשפחה עומדים על בין 1% ל-3%; באוכלוסייה הכללית השכיחות עומדת על פחות מעשירית האחוז (0.1%), דהיינו, מקרה אחד לכל אלף איש). אצל תאומים שאינם זהים (אינם בעלי גנטיקה זהה), הסיכויים לחלות קרובים לאלה שבין אחים רגילים, דהיינו כ-4%. העובדה שהסבירות שתאום זהה של חולה במחלה יהיה אף הוא חולה היא נמוכה מ-100%, מצביעה על העובדה שהמחלה אינה נשלטת לחלוטין על ידי גנטיקה.
לפי מחקרים, יותר מגן אחד מעורב בטרשת נפוצה. בנוסף, חולי טרשת נפוצה יורשים לרוב חלקים אינדיבידואלים בתכיפות גבוהה יותר מאנשים אחרים.
מחקרים מצביעים על מספר גורמים למחלה, כל אחד עם השפעה חלקית, ולא על ידי גן אחד או גורם אחר שעומד בפני עצמו.
גורמים למחלה > קשר אפשרי בין רעלן מהמעיים להתפתחות טרשת נפוצה

מחקר שפורסם בפברואר 2023 בדק היתכנות של השפעת רעלן מסוים של חיידקי מעיים על התהליכים המובילים להתפרצותה של טרשת נפוצה. הרעלן Epsilon Toxin (או ETX) מיוצר במעיים על ידי חיידקי Clostridium perfringens, אשר נמצאים בריכוזים גבוהים במעיים של חולי טרשת נפוצה. כדי לבדוק אם הרעלן אכן קשור למחלה, השתמשו החוקרים בעכברים שמפתחים תסמיני טרשת בתגובה לחומר בשם PTX: החומר מגביר את חדירות כלי הדם ומאפשר לתאים של מערכת החיסון להגיע למוח. החוקרים מצאו שכשהעכברים קיבלו ETX במקום PTX, התפתחו אצלם תסמינים של טרשת נפוצה הדומים יותר לתסמינים של המחלה בבני אדם מאשר התסמינים שפיתחו עכברים שקיבלו PTX. למרות הסתייגות החוקרים אשר לפיה קיים צורך מהותי במחקרי המשך בבני אדם, מממצאי המחקר בעכברים ניתן להסיק שחיידקי מעיים מייצרי ETX עלולים למלא תפקיד חשוב בתהליך התפתחותה של המחלה/
סוגי טרשת נפוצה

הטרשת הנפוצה מתחלקת לארבעה סוגים, כשלכל אחד דפוס התנהגות שונה ושמתבטא בתסמינים שונים. החולים לוקים בדרך-כלל ביותר מצורה אחת של המחלה, לפעמים בעת ובעונה אחת.
סוגי טרשת נפוצה > טרשת נפוצה שפירה

טרשת נפוצה שפירה ("Benign") היא הצורה החלשה ביותר של המחלה ומאובחנת אצל בין 10% ל-20% מהחולים.
הופעת ההתקפים אינה תדירה ולרוב יש החלמה מלאה לאחר כל התקף. בספרות הרפואית המקצועית טרשת נפוצה שפירה נחשבת לטרשת נפוצה מסוג התקפית הפוגתית, ורוב הנוירולוגים לא יחשיבו אותה בתור סוג נפרד אלא תחת הקטגוריה של טרשת נפוצה מסוג התקפית הפוגתית.
סוגי טרשת נפוצה > טרשת נפוצה התקפית-הפוגתית

טרשת נפוצה התקפית הפוגתית (Relapsing-remitting) היא הצורה אשר מאובחנת אצל 85% בקירוב של החולים בטרשת נפוצה. צורה זו מתבטאת בהתקפים; תסמיני המחלה מופיעים למספר ימים או שבועות ולאחר מכן נעלמים חלקית או נעלמים לגמרי (במקרה של היעלמות מוחלטת זוהי טרשת נפוצה שפירה). בין ההתקפים יש בדרך-כלל פער של מספר חודשים ולעיתים אף שנים (מתועדים מקרים של 30 שנים) בין התקף להתקף.
אין אפשרות לחזות את משך ההתקפים או את זמן הגעתם.
סוגי טרשת נפוצה > טרשת נפוצה מתקדמת משנית

טרשת נפוצה מתקדמת משנית (Secondary progressive) מאובחנת אצל כ־50% מהחולים בטרשת נפוצה מסוג התקפי הפוגתי(RRMS) לאחר כ-10 שנים מההתקף הראשון (כ-42% מכלל החולים). להבדיל מטרשת שפירה והתקפית הפוגתית, התסמינים בין כל התקף אינם חולפים אלא מחמירים, עד שבסופו של דבר נפסקים ההתקפים. צורה זו היא בעלת הסיכויים הגדולים ביותר לפיתוח נכות.
סוגי טרשת נפוצה > טרשת נפוצה מתקדמת ראשונית

טרשת נפוצה מתקדמת ראשונית (Primary progressive) היא צורה חמורה של המחלה ומאובחנת אצל 10% מהחולים בקירוב.
בצורה זו של המחלה אין התקפים כלשהם אלא רק תסמינים קבועים שמחמירים עם הזמן. בחלק מהמקרים, החמרת התסמינים נעצרת לתקופות מסוימות. צורה זו מאובחנת בדרך-כלל בגילאים יותר מאוחרים. המחלה נוטה להופיע אצל חולים שההתקף הראשון שלהם הוא בסביבות גיל 40.
סוגי טרשת נפוצה > טרשת נפוצה מתקדמת ראשונית - התקפית

הסוג הקשה ביותר של המחלה. שילוב של טרשת נפוצה מתקדמת ראשונית והתקפים. כ-5% מהחולים ב-MS
הטיפול במחלה ואבחונה > אבחון המחלה

לטרשת נפוצה אין אבחון ייחודי. בשלביה המוקדמים קשה לאבחן את המחלה, אך ניתן לגלותה על ידי שילוב של בדיקות אחרות, ביניהן: בדיקת דם, הדמיית תהודה מגנטית (MRI), בדיקת נוזל מוחי שדרתי (CSF) ועוד. בנוסף, אין אפשרות לקבוע בוודאות את קיום המחלה לפני שמאובחנים לפחות שני אירועים של איבוד מיאלין (דימיאלינציה) אנטומיים (לא על ידי גורם חיצוני אלא גופי), עם הפסקה של לא יותר מ-30 יום ביניהם. אין אפשרות לחזות מראש את החמרת המחלה וההידרדרות הקלינית (ראה סוגי טרשת נפוצה), אך קיימות מספר בדיקות המאפשרות לקבוע אם המחלה תהיה שפירה או חמורה יותר, ביניהן בדיקת ההדמיה בתהודה מגנטית ובדיקת הנוזל החוט-שדרתי.
הטיפול במחלה ואבחונה > הטיפול במחלה

כיום, עוד לא נמצאה תרופה מוחלטת, אך קיימות מספר שיטות טיפול שהוכחה יעילותן:
הטיפול במחלה ואבחונה > הטיפול במחלה > טיפול בהתקפים

במקרים של התקפים, חולים שמתאשפזים מקבלים עירוי של סטרואידים במנות גדולות, כדי להפסיק את ההתקף ולעצור את הפחתת המיאלין. בשנת 2019 בארצות הברית אושרה לשימוש תרופה וומריטי. בשנת 2021 היא אושרה גם באיחוד האירופי.
הטיפול במחלה ואבחונה > תרופות המשנות את מהלך המחלה - DMTs - Disease Modifying Therapies

נכון ל-2011 יש בארצות הברית שש תרופות מאושרות על ידי מנהל המזון והתרופות האמריקאי (FDA) לחולים הסובלים מטרשת נפוצה התקפית-הפוגתית. תרופה אחת היא אינטרפרון בטא 1a, המיוצרת על ידי ביוג'ן בשם "אוונקס", וכן "רביף" של חברת מרק-סרונו. תרופה נוספת המבוססת על אינטרפרון היא אינטרפרון ביתא 1b או בשמה המסחרי של התרופה "בטאפרון" שמאושרת לטיפול בטרשת נפוצה. התרופה השלישית היא מיטוקסנטרון, המשמשת גם כטיפול בסרטן, ופועלת לדיכוי מערכת החיסון. ניתנת בדרך כלל רק לאחר אי-הצלחה בשיטות אחרות. תרופה נוספת שמדכאת את מערכת החיסון היא נטאליזומאב (טיסברי), שמאושרת רק במקרים מסוימים עקב החשש להופעת חולי מוח מתקדם רב-מוקדי. התרופה החמישית היא גלטירמר אצטט (קופקסון) שמורכבת ממספר חומצות אמינו. המנגנון לפיו פועלת התרופה אינו ידוע. לפי אחת התאוריות, התרופה מגינה על החולה בכך שהיא מחליפה את המיאלין כקורבן של התקפת מערכת החיסון. התרופה השישית היא פינגולימוד, הידועה בשמה המסחרי "גילניה". זוהי התרופה הראשונה לטרשת נפוצה הניתנת דרך הפה.
כמו כן, ישנן תרופות נוספות בתהליך פיתוח. בעיקר BG-12 של ביוג'ן הניתנת דרך הפה, וכן לקוינימוד של טבע, הניתנת גם היא דרך הפה.
הטיפול במחלה ואבחונה > תרופות המשנות את מהלך המחלה - DMTs - Disease Modifying Therapies > טיפול בטרשת מתקדמת

הטיפול בטרשת מתקדמת קשה יותר מהטיפול בטרשת התקפית הפוגתית. קיים כיום מגוון גדול של תרופות שמאטות את תהליך ההחמרה של המחלה ופיתוח הנכות. למרות זאת, רוב התרופות הן בעלות תופעות לוואי משמעותיות, מה שמונע את השימוש הקבוע בהן ומפחית אותו למקרים חמורים ביותר.
הטיפול במחלה ואבחונה > תרופות המשנות את מהלך המחלה - DMTs - Disease Modifying Therapies > טיפול בדימיאלינציה

מחקרים הראו ששימוש בחלבון beta-1a בזמן ההתקפה הראשונה של מערכת החיסון על מערכת העצבים, יכול למנוע התפתחות של טרשת נפוצה. עובדה זו מעצימה את החשיבות של שימוש בטיפול זה לפני האבחנה הסופית של טרשת נפוצה.
הטיפול במחלה ואבחונה > תרופות המשנות את מהלך המחלה - DMTs - Disease Modifying Therapies > טיפול בנזקי המחלה

הנזק הנגרם על ידי טרשת נפוצה הוא בלתי-הפיך ברובו, ולכן הטיפול בתסמינים חשוב ביותר. הטיפולים השונים מתחלקים לפי סוגי הפגיעה הקיימים:
ריפוי בעיסוק - טיפול בליקויים של המערכות השונות (קוגניציה, תחושה, כוח וסיבולת ועוד) במטרה לשפר ולשמר את היכולת התפקודית. עוזר לאדם לתפקד למרות המגבלה ומתאים את הסביבה הפיזית של החולה (התאמת אביזרים לסוג המגבלה).
פיזיותרפיה - טיפול שיתמקד בשיפור יכולות המוטוריקה הגסה של המטופל בהתאם לצורכי החיים שלו ולמגבלות שהמחלה גורמת. לרוב הטיפול יכלול עבודה על ניידות, עם או בלי אמצעי עזר, באם יש צורך תיכלל עבודה על מעברים בין מצבים שונים של הגוף ותנועה בשכיבה במיטה. במהלך השיקום הפיזיותרפי ובהתאם לצורכי המטופל יותאמו עבורו אמצעי עזר כדוגמת מקל, הליכון או כיסא גלגלים על מנת לאפשר ניידות ועצמאות מקסימלית של המטופל.
הידרותרפיה - טיפול במים לשיפור ההליכה והכושר של החולה.
מערכות גירוי חשמלי פונקציונלי - מערכת המחליפה נקודתית את מערכת הובלת העצבים הפגועה, לשיפור כושר ההליכה והתנועה של החולה.
קלינאי תקשורת לטיפול בליקויי הדיבור.
פסיכולוג ופסיכיאטר לטיפול בדיכאון ולחץ רגשי.
תרופות נגד דיכאון, (כגון פרוזאק), לטיפול בלחץ, עייפות ושלפוחית רגיזה.
הטיפול במחלה ואבחונה > chronic cerebrospinal venous insufficiency

דר' פאולו זמבוני, טוען כי המחלה נגרמת עקב תופעה שאותה הוא מכנה בשם "chronic cerebrospinal venous insufficiency", או בקיצור CCSVI או CCVI. בשל ה-CCVI לדבריו, נוצרת היצרות של ורידי הצוואר, המוציאים דם אל מחוץ למוח, ואי-ניקוז זה הוא זה שמחולל את המחלה. הוא פיתח ניתוח צינתור מיוחד, המרחיב את ורידי הצוואר, ועל ידי כך מפחית את תסמיני המחלה. זמבוני טוען ל-73% הצלחה, אולם שיטת טיפול זו נתונה במחלוקת וטרם אושרה (נכון ל-2012) לטיפול במדינות רבות בעולם. הסיבה לכך נובעת מכך ששיטה זו טרם נוּסתה (נכון ל-2012) בכלים מדעים-רפואיים מקובלים, וכיוון שטרם נערכו מחקרי מעקב ארוכי טווח אחרי המטופלים בשיטה זו.
היסטוריה

לידווינה, קדושה נוצרייה הולנדית שנפטרה ב-14 באפריל 1433, נחשבת על ידי חוקרים מודרניים לאחד המקרים המתועדים הראשונים של התפרצות והתקדמות טרשת נפוצה.
נוירולוג צרפתי בשם ז'אן מרטין שארקו (1893-1825) היה הראשון שאבחן טרשת נפוצה כמחלה בפני עצמה בשנת 1868. שלושת הסימנים של טרשת נפוצה שתוארו על ידו, דיבור מקוטע, רעד בתנועות רצוניות וניסטגמוס, נקראים כיום "שלישיית שארקו 1", על שמו. לפני שארקו, פתולוג ופיזיקאי בריטי בשם רוברט הוּפר (1773-1835), רוברט קרסוול (1793–1857), פרופסור בריטי לפתולוגיה, וז'אן קרובילייר (1791–1873) פרופסור צרפתי לפתולוגיה אנטומית תיעדו פרטים קליניים של המחלה.
בשנות ה-50 וה-60 של המאה ה-20 נוסו מעל 50 טיפולים שונים להתמודדות עם המחלה, אך כולם נכשלו.
היסטוריה > מקור השם

משמעות המילה "טרשת" (בלועזית: סְקְלֵרוֹזִיס - sclerosis) היא התקשות לא תקינה של רקמה או מבנה בגוף החי, דבר הדומה לצלקת בתוך רקמה בריאה. בטרשת נפוצה נוצרים אזורים דמויי צלקת במערכת העצבים המרכזית.
הטרשת הזאת נקראת "נפוצה" (תרגום לא מאוד מוצלח של המילה multiple - מרובה) משום שהאזורים הטרשתיים נפוצים בכל חלקיה של מערכת העצבים המרכזית.
ומכאן, אין בשם המחלה בכדי לציין את שכיחותה בקרב האוכלוסייה הכללית.
שכיחות

שכיחות עולמית של המחלה מוערכת ב-30 ל-100,000, כאשר יש שונות גדולה בין מדינות שונות. במדינות עשירות שכיחות המחלה גבוהה בהרבה מאשר במדינות עניות. המחלה שכיחה יותר במדינות שממוקמות בחצי הצפוני של כדור הארץ (אירופה, ואמריקה הצפונית). מדינות עם שכיחות גבוהה של המחלה כוללות את (המספרים בסוגריים הם מקרים למאה אלף אנשים): הונגריה (176), סלובניה (150), גרמניה (149), ארצות הברית (135), קנדה (132.5), צ'כיה (130), נורווגיה (125), דנמרק (122), פולין (120) וקפריסין (110).
מספר הנשים הנפגעות מטרשת נפוצה גבוה פי שניים ממספר הגברים.
התפתחות המחלה מתרחשת לרוב בין גיל 20 לגיל 40.
מספר החולים בטרשת נפוצה בעולם כולו עומד על כארבעה מיליון.
לקרובי משפחה ישירים (בעיקר צאצאים) של חולה טרשת נפוצה יש סיכוי של כ-3% לחלות במחלה.
שכיחות > בישראל

בישראל מוערך מספר החולים במחלה בין 3,000 ל-5,000. בשנת 1980 הוערך מספר החולים במחלה בכאלף. בשנת 1976 הוקמה בישראל אגודה לטרשת נפוצה שעסקה בסיוע לחולים ועידוד מחקר על המחלה.
ראו גם

תסמונת גליאן בארה
תופעת אוטהוף
דבורה טייטלבאום
הערות שוליים

↑  Daniel D. Mikol, Charles Ditlow (הקישור אינו פעיל, 21.2.2020), Serum IgE reactive against small myelin protein-derived peptides is increased in multiple sclerosis patients, 23 June 2006.
↑  המחקרים החדשים ביותר: מהנשמדע 22/4/2023, באתר מכון דוידסון לחינוך מדעי, ‏2023-04-22
↑  ריפוי בעיסוק וטיפול בטרשת נפוצה, אתר עמותה ישראלית לריפוי בעיסוק
↑  André Picard and Avis Favaro, Researcher's labour of love leads to MS breakthrough, Saturday's Globe and Mail, 20.11.09.
↑  תיאוריה חדשה על טרשת, דבר, 14 ביוני 1965
↑  Variations of Multiple Sclerosis Lesions on MRI and their Cognitive Effect, P J M H S VOL. 7 NO.2 APR – JUN 2013
↑  בישראל מצויים כאלף חולים בטרשת הנפוצה, מעריב, 10 בינואר 1980
↑  אגודה ישראלית לטרשת נפוצה, מעריב, 16 במאי 1976
האגודה לטרשת חוגגת היום עשור לקיומה, מעריב, 23 בינואר 1986
| --- | --- |
בקרת זהויות :  NLI: 987007550961205171  BnF: cb119384088 (data)  GND: 4040693-3  LCCN: sh85088374  NDL: 00572494  NKC: ph180724 
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
גרף הממחיש את דפוסי ההתנהגות של סוגי הטרשת הנפוצה השונים
תמונה המראה את שכיחות המחלה ברחבי העולם
לוק קייג' (סדרת טלוויזיה)

| --- | --- |

לוגו הסדרה
 מבוסס על:  לוק קייג' 
 סוגה:  פעולה, הרפתקאות, גיבורי-על
 יוצרים:  צ'או הודרי קוקר מבוסס על לוק קייג' מאת ארצ'י גודווין, ג'ון רומיטה האב וג'ורג' טוסקה
 שחקנים:  מייק קולטר מהרשללה עלי סימון מיסיק תיאו רוסי אריק לאריי הארווי רוזריו דוסון אלפרה וודארד
 ארץ מקור:  ארצות הברית 
 שפות:  אנגלית 
 מקום התרחשות:  הארלם, ג'ורג'יה 
 מספר עונות:  2 
 מספר פרקים:  26 
 תוכנית מקור:  ג'סיקה ג'ונס
 תוכנית המשך:  איירון פיסט
 הפקה
 מפיק:  צ'או הודרי קוקר, ג'ף לואב, גייל ברינגר, אדם בנקס, אליי גוס
 מפיקים בפועל:  צ'או הודרי קוקר ג'ף לואב
 חברת הפקה:  Marvel Television, אולפני ABC,
 הפצה:  נטפליקס, דיסני+ 
 עורכים:  ג'ונתן צ'ינבול, טירסה האקשאו
 אתר צילומים:  ניו יורק 
 צלמים:  מנואל בילטר
 מוזיקה:  אדריאן יאנג, עלי שאהיד מוחמד
 אורך פרק:  כ-50 דקות
 שידור
 רשת שידור:  נטפליקס 
 פורמט (תמונה):  4K Ultra HDTV
 תקופת שידור מקורית:  30 בספטמבר 2016 – 22 ביוני 2018
 קישורים חיצוניים
 אתר רשמי
 דף התוכנית ב-IMDb
 
לוק קייג' (באנגלית: Marvel's Luke Cage) היא סדרת טלוויזיה אמריקאית המבוססת על חוברות הקומיקס "לוק קייג'" מבית מארוול קומיקס. הסדרה מופקת על ידי חטיבת הטלוויזיה של מארוול בשילוב עם אולפני ABC ומופצת בידי רשת הזרמת המדיה דיסני פלוס כחלק מהיקום הקולנועי של מארוול. את הסדרה פיתח צ'או הודרי קוקר ואת התפקיד הראשי מגלם מייק קולטר.
הסדרה היא השלישית מבין ארבע סדרות טלוויזיה שיובילו למיני סדרה על קבוצת דפנדרס, כשלפניה הועלו לצפייה ישירה בנטפליקס הסדרות "דרדוויל" ו"ג'סיקה ג'ונס", ואחריה הסדרה "איירון פיסט". הסדרה היא חלק מן היקום הקולנועי של מארוול ועלתה לצפיית סטרימינג ב-30 בספטמבר 2016.
תקציר העלילה

לאחר שניסוי שהשתבש מעניק לו כוח על-אנושי ועור בלתי שביר, לוק קייג' הופך לעבריין נמלט המנסה לשקם את חייו בהארלם ועתיד להתמודד עם עברו ולהילחם עבור עירו.
שחקנים > דמויות ראשיות

מייק קולטר - קארל לוקאס/לוק קייג', אסיר לשעבר שבעקבות ניסוי שהשתבש זכה לכוח פיזי על-אנושי ולעור בלתי-שביר. קולטר גילם את הדמות לראשונה בתפקיד ראשי בסדרה "ג'סיקה ג'ונס". קולטר תיאר את קייג' כ"גיבור שכונתי הקשור בקשר הדוק לניו יורק ולג'סיקה ג'ונס. הוא דמות אפלה, מחוספסת ומוחשית יותר מאיירון מן או תור. הוא אוהב לשמור את הדברים קרוב אליו, ופועל בסודיות. יש לו יכולות, אבל הוא לא בטוח איך ומתי להשתמש בהם". קולטר המשיך לפרט ותיאר כי קייג' הוא "איש מהפכני, הוא מנסה לשפר את עצמו, ויש פה אמרה על אנשים שתמיד מנסים להפוך את עצמם לטובים יותר, שמנסים להשתנות".
מהרשללה עלי - קורנל "קוטונמאות'" סטוקס (עונה 1), בעלים של מועדון לילה בהארלם העוסק בפעילויות בלתי-חוקיות. עלי תיאר את דמותו כ"נבל מסוג הסנדק".
סימון מיסיק - מרצדס "מיסטי" נייט, בלשית במשטרת ניו יורק בעלת חוש צדק חזק ושותפו של הבלש רפאל סקארף, הנחושה לחקור על קייג'.
תיאו רוסי - הרנן "שיידס" אלוורז, עבריין רחוב מתוחכם, חסר מעצורים, מאיים, חלקלק ומניפולטיבי בעל קשר לעברו של קייג'. רוסי השווה את דמותו של שיידס לזו של פיטר "אצבעון" בייליש מהסדרה "משחקי הכס". הוא ביסקסואל, יצא עם חבר היריבים ואסיר סיגייט לשעבר, קומנצ'י.
אריק לאריי הארווי - וויליס סטרייקר/דיימונדבאק, אחיו-למחצה של קייג' וסוחר נשק רב עצמה, שאחראי להפללתו של קייג' ולשליחתו למאסר.
רוזריו דוסון - קלייר טמפל, אחות מהלז קיטשן שידידותה עם קייג' עתידה להשפיע על חיי שניהם. דוסון גילמה את דמותה של קלייר בסדרות "דרדוויל" ו"ג'סיקה ג'ונס".
אלפרה וודארד - מריה דילארד/מריה השחורה, פוליטיקאית מקומית ובת-דודתו של קורנל ומחפשת להביא שינוי בהארלם, אשר חייה מסתבכים בעקבות מעשיהם של קורנל וקייג'.
מוסטפא שאקיר - ג'ון "בושמאסטר" מקאיבר (עונה 2), מנהיג טבעי המתמקד בהארלם וברצונו לנקמה.
גבריאל דניס - טילדה ג'ונסון (עונה 2), רופאה אלטרנטיבית שמסתבכת בצרות שונות בהארלם.
שחקנים > דמויות חוזרות

פרנק ויילי - רפאל סקארף, בלש משטרתי קשוח בהארלם ושותפה של מיסטי נייט, אשר עובד עבור סטוקס.
מייקל קרוסטוף - ד"ר נוח בורשטיין, מדען אשר אחד מניסוייו הרבים גורמים לקייג' לקבל את כוחותיו.
דון-ליין גרדנר - מייגן מקלארן, כתבת חדשות. דמותה מבוססת על דמותה של מייגן מקלארן, כתבת חדשות המסקרת אירועים תקשורתיים שבמרכזם קבוצת ת'נדרבולטס.
ג'ון קלרנס סטיוארט - אלכס ווסלי
רון סיפאס ג'ונס - בובי פיש, אחד ממכריהם של קייג' ופופ.
קארן פיטמן - פריסילה ריידלי, בלשית במשטרת ניו יורק.
ג'רמיה קראפט - דייב גריפית', ילד המוכר קטעי וידאו של גיבורי-על.
ג'ייקוב ורגס - דומינגו קולון, מנהיג כנופיה פורטו ריקני המנהל עסקים עם סטוקס.
דברה איוריינד - קנדיס מילר, עובדת במועדון הלילה של סטוקס, אשר לוקחת חלק במזימה להפללתו של קייג'.נרצחת על ידי שיידס שהוזמן על ידי מריה.
ג'יידן קיין - זיפ, אחד מאנשיו של סטוקס, שעובר לעבוד בשירותם של סטרייקר ודילארד.
פטר ג'יי פרננדז - טום רידנהוור (עונה2), מפקד תחנת המשטרה בהארלם.
אנטוניק סמית' - ננדי טיילר (עונה 2), בלשית במשטרת ניו יורק.
רג אי.קאסי - ג'יימס לוקאס (עונה 2), כומר ואביו של לוק.
שחקנים > דמויות אורחות

פרנקי פייסון - הנרי "פופ" האנטר, עבריין משוקם ובעלים של מספרה בה לוק עובד.
פריזה פיץ הנלי - ריבה קונורס, אשתו של קייג' אשר נהרגה בידי ג'סיקה ג'ונס תחת שליטתו של קילגרייב. הנלי גילמה את דמותה של ריבה בסדרה "ג'סיקה ג'ונס".
רייצ'ל טיילור - טריש ווקר, חברתה הטובה ביותר של ג'סיקה ג'ונס העובדת כמגישת תוכנית רדיו. טיילור גילמה את דמותה של ווקר בתפקיד ראשי בסדרה "ג'סיקה ג'ונס".
סטיבן ריידר - בלייק טאוור, משנה לתובע המחוזי בניו יורק. ריידר גילם את דמותו של טאוור בתפקיד ראשי בעונתה השנייה של הסדרה "דרדוויל".
סוניה בראגה - סולדד טמפל, אמה של קלייר טמפל.
סוניה סון - בטי אודרי, קפטן במשטרת ניו יורק הלוקחת את האחריות על חשיפת השחיתות במשטרה ופועלת לבטלה.
רוב מורגן - טרק בארט, פושע וסוחר בנשק. מורגן גילם את דמותו של טרק בארט בסדרה "דרדוויל".
דני ג'ונסון - בן דונובן, עורך-דין שנשכר בידי מריה דילארד כדי לייצג את קנדיס מילר בבית-המשפט. ג'ונסון גילם את דמותו של דונובן בעונתה השנייה של הסדרה "דרדוויל".
צ'אנס קלי - אלברט רקהאם, סוהר בכלא סיגייט.
תומאס ג'ונס - קומאנצ'י, אסיר בכלא סיגייט וחברו של שיידס.
פין ג'ונס - דניאל "דני" ראנד/איירון פיסט (עונה 2), מילארדר ונזיר בודהיסטי, המיומן באמנויות לחימה ובעל היכולת לזמן את כוח "אגרוף הברזל".
ג'סיקה הנוויק - קולין וינג (עונה 2), בת זוגו של דני ראנד.
הפקה > פיתוח

לאחר פיתוח ממושך כושל של סרט באורך מלא אודות דמותו של לוק קייג' מאז 2003 בידי סרטי סוני וסרטי קולומביה, במאי 2013 הזכויות על הדמות חזרו לאולפני מארוול. מאוחר יותר באותה השנה, נודע כי חטיבת הטלוויזיה של מארוול מפתחת ארבע מיני-סדרות לייב אקשן אודות דמויותיהם של דרדוויל, ג'סיקה ג'ונס, לוק קייג' ואיירון פיסט, העתידות לעלות לשידור ברשת נטפליקס, וכי לאחר שידורן כל אלו יתאחדו בקרוסאובר לכדי סדרה אחת אודות קבוצת הדפנדרס. שנתיים אחר כך, לאחר שידורה של הסדרה הראשונה בפרויקט, "דרדוויל", ומעט לפני שידורה של הסדרה השנייה, "ג'סיקה ג'ונס", הוכרז כי את הסדרה אודות לוק קייג' יפתח ויפיק צ'או הודרי קוקר וכי הסדרה תיקרא בפשטות "לוק קייג'".
הפקה > כתיבה

ג'ף לואב, מפיק הסדרה ומנהל חטיבת הטלוויזיה של מארוול, תיאר את הסדרה כ"סיפור של נמלט". מייק קולטר תיאר את הסדרה כ"בעלת נשמה" ו"עוצמתית" לעומת תחושת ה"אקשן אפל" של "דרדוויל" ו"תחושת הנואר" של "ג'סיקה ג'ונס". יוצר הסדרה צ'או הודרי קוקר תיאר את הסדרה כ"שילוב חזק של דרמה אפלה, תרבות ההיפ הופ ואקשן גיבורי-על קלאסי" וכינה אותה "הסמויה של מארוול". הסדרה מתרחשת "כמה חודשים" לאחר אירועי הסדרה "ג'סיקה ג'ונס", ומתמקדת בהארלם בניגוד לסדרות "דרדוויל" ו"ג'סיקה ג'ונס" המתרחשות בהלז קיטשן, דבר שקולטר תיאר כ"עולם אחר לגמרי". קולטר אמר כי קייג' הוא אדם "המנסה לגמור את החודש... הוא עובד בבר, הוא מתרוצץ סביב, ויש לכך סיבה טובה - הוא נמלט מהחוק, יש לו כמה שלדים בארון, הוא בעצם מנסה להישאר מתחת לרדאר. הוא זקוק לאנשים שהוא מסתובב איתם ומעדיף להיות לבד, אבל... אתה לא יכול לעשות את זה כגיבור-על. יש לך מתנות [כוחות-על], תשתמש בהם".
קולטר, בתגובה לשאלה על הסדרה ביחס ל"ג'סיקה ג'ונס", קולטר אמר כי "הסדרה היא בהחלט לא המשך או ספין אוף של 'ג'סיקה ג'ונס'... אי אפשר לספר את סיפורה בלי לספר את סיפורו של לוק קייג'". כשנשאל האם לסדרה תהיה תחושת "למבוגרים בלבד" כמו ב"ג'סיקה ג'ונס", קולטר השיב למראיין "אם אתה חושב ש'ג'סיקה ג'ונס' היא למבוגרים, אנחנו צריכים להתעדכן... אנחנו נמשיך בקו של גיל 16 ומעלה". על שאלה האם הסדרה תתייחס לסוגיות גזע שונות דוגמת סוגיית חיי שחורים חשובים בהתחשב בעברה של הדמות בקומיקס (גבר שחור אשר הופלל ונשלח למאסר), קולטר אמר: "זו לא בהכרח הפלטפורמה שתעסוק בזה, אבל הדברים שהוא עובר במהלך הסדרה יצלצלו מוכרים לאנשים ברשויות אכיפת החוק... 'אנשי רחוב' יזדהו עם הדמות הזו".
הערות שוליים

↑  LUKE CAGE (2016-)
↑  Mike Colter to Star as Luke Cage in Marvel's Jessica Jones
↑  Interview: Mike Colter, ‘Luke Cage is a darker, grittier, more tangible hero'
1 2 3  Mike Colter, Marvel's new Luke Cage, talks about the soul of his new Netflix series
↑  Mahershala Ali Joins the Cast of the Netflix Original Series 'Marvel's Luke Cage'
↑  Mahershala Ali talks Obama, slavery and fame
1 2 3 4  Netflix Original Series 'Marvel's Luke Cage' Adds to the Cast
↑  SDCC 2016: Marvel & Netflix's LUKE CAGE Panel
↑  LOOK: NEW "LUKE CAGE" PHOTOS REVEAL CLASSIC MARVEL COMICS VILLAIN
↑  Alfre Woodard Joins 'Marvel's Luke Cage' For Netflix
1 2  Mustafa Shakir & Gabrielle Dennis Join Netflix Original Series 'Marvel's Luke Cage'
↑  Luke Cage Cast And Crew Throw Wrap Party As Production Nears End On Season One
↑  Sonia Braga Joins the Netflix Original Series 'Marvel's Luke Cage
↑  Daredevil’s Rob Morgan Back As Turk Barrett On Marvel’s Luke Cage
↑  Col locks up 'Cage' rights: Marvel character screen-bound
↑  Marvel Cliffhanger: Robert Downey Jr.'s $50 Million Sequel Showdown
↑  Netflix Picks Up Four Marvel Live-Action Series & A Mini Featuring Daredevil, Jessica Jones, Iron Fist, Luke Cage For 2015 Launch
↑  Netflix, Marvel Pick ‘Luke Cage’ Showrunner, Cheo Hodari Coker
↑  MARVEL TV HEAD JEPH LOEB TALKS AGENT CARTER, SHIELD SPINOFF, LUKE CAGE AND X-MEN ON TV
↑  Luke Cage producer compares Netflix's new Marvel series to The Wire
↑  Mike Colter Reveals Where And When Marvel's Luke Cage Will Take Place
↑  MARVEL'S LUKE CAGE WON'T FEEL LIKE A SEQUEL TO JESSICA JONES
↑  Carrie-Anne Moss and Mike Colter Talk ‘Jessica Jones’ and ‘Luke Cage’ at NYCC
עמותת הקנאבוס הרפואי בישראל

הלוגו הישן של העמותה
עמותת הקנאביס הרפואי (לשעבר עמותת הקנאבוס הרפואי) היא עמותה שנוסדה בשנת 2005 ופועלת לשם הגברת המודעות לטיפול הרפואי בקנאביס רפואי וסיוע למטופלים בו ולנזקקים לטיפול זה. העמותה נוסדה על ידי גיל לוקסנבורג (חולה במחלת קרוהן שלאחר כישלון הטיפולים הקונבנציונליים מצא מזור בצמח הקנאביס). העמותה פועלת מזה עשור, בכל תחומי העשייה הציבורית, לשם דחיפת המודעות לטיפול הרפואי בקנאביס וסיוע למטופלים בו ולנזקקים לטיפול זה.
כיום משמשת דנה בר און כמנכ"לית העמותה.
מטרות העמותה

העמותה חרתה על דגלה את הסיוע לחולים בהתמודדות עם הקשיים הרבים הכרוכים בקבלת טיפול בקנאביס רפואי במדינת ישראל, סיוע המתמקד הן בהשגת האישור לקבלת הטיפול והן במתן ידע, תמיכה ומתן ליווי מתמשך למטופל ולבני משפחתו. לטענת העמותה, המערכת בישראל מקשה על השגת רישיונות לשימוש בקנאביס רפואי. מערכת זו היא יחידת הקנאביס הרפואי (יק"ר), שהיא רשות מנהלית ולא רפואית, אשר מקבלת ומחליטה האם לאשר או לא את ההמלצות לטיפול בקנאביס הנשלחות מטעם הרופאים המטפלים על ידי טופס מקוון, שלאחר מילויו נדרש להישלח בפקס בלבד. עוד שמה לה העמותה למטרה העמותה את קידום והעלאת המודעות בישראל לסגולותיו הרפואיות של צמח הקנאביס, וקידום הכרתו כטיפול נורמטיבי מקובל וזמין במערכת הרפואית הישראלית, וזאת באמצעות מגוון פעילויות ציבוריות ופרלמנטריות.
הערות שוליים

↑  יחידת הקנאביס הרפואי (יק"ר)
↑  חטיבת כלכלה, רגולציה וחדשנות, חוזר היחידה לקנביס רפואי (יק"ר) נוהל 106 - רישיונות ומרשמים לשימוש במוצרי קנביס, באתר משרד הבריאות, ‏2013
↑  אתה כבר לא מומחה
↑  יואב אבן, ‏נקמת הרופא? מינון הקנאביס הוקטן, באתר ‏מאקו‏, 20 באוגוסט 2015
↑  נוהל-106
↑   23.3 יהיה בסדר בגלי צה"ל - הורדת מינוני הקנביס לחולת ניוון שרירים, סרטון  באתר יוטיוב (אורך: 10:41)
↑  גלי צהל עם דנה בר און
↑  מערכת, הפנים האמיתיות של הקנאביס הרפואי, באתר nana10‏, 20 ביולי 2015
↑  בוטל רישיון הקנאביס של חולה כאב: "בבקשה עזרו לי", באתר https://www.xn--4dbcyzi5a.com/ הוקטן מינונו התרופתי של חולה כאב שביקש הגדלה
↑  פקודת הסמים המסוכנים (נוסח חדש), תשל"ג-1973, באתר נבו, ‏07-08-2024
↑  מגזין קנאביס, ועדת הסמים: מרפאות כאב יפתחו שעריהן לחולי קנאביס, באתר יוטיוב, ‏26/10/2015
↑  רותם אליזרע, מנהל בכללית: אוסר על הפניית מטופלים לגראס רפואי, באתר ynet, 26 באוקטובר 2015
↑  הוועדה המיוחדת למאבק בשימוש בסמים ובאלכוהול, באתר הכנסת
↑  ועדת העבודה והרווחה, באתר הכנסת
↑   ועדת הסמים: מרפאות כאב יפתחו שעריהן לחולי קנאביס, דנה בראון בכנסת, סרטון בערוץ "מגזין קנאביס", באתר יוטיוב (אורך: 01:31:53)
↑  מגזין קנאביס (2015-10-26), ועדת הסמים: מרפאות כאב יפתחו שעריהן לחולי קנאביס, נבדק ב-2025-02-25 גיל לוקסנבורג נואם בכנסת החל מדקה 55:12
↑  מגזין קנאביס (2015-10-19), ועדת הסמים בחנה: האם להתיר קנאביס בנהיגה, נבדק ב-2025-02-25 דנה בר און בכנסת החל מדקה 57:19
אורי אלוני

| --- | --- |

 לידה:  1 בספטמבר 1940 תל-אביב, פלשתינה (א"י) 
 פטירה:  16 במאי 2020 (בגיל 79) רמת גן, ישראל 
 מקום קבורה:  בית העלמין ירקון 
 מדינה:  ישראל ישראל
 מעסיק:  העולם הזה, הערוץ הראשון, להיטון, גלי צה"ל 
 
אוּרי אלוני (1 בספטמבר 1940 – 16 במאי 2020) היה עיתונאי ישראלי.